## TASG 1 : TRAFOD / DADANSODDI

a) Mae rhai’n dweud bod y Cymry’n rhai da iawn am hiraethu am y gorffennol. A ydych chi’n cytuno â hynny?

b) Mae’n wir bod y gerdd ‘Aros a Mynd’ yn hen gerdd erbyn hyn, ond ai cerdd ddigalon a hiraethus neu gerdd gadarnhaol yw hi? Ceisiwch ddod o hyd i eiriau ac ymadroddion yn y gerdd sy’n cefnogi eich safbwynt.

## TASG 2 : YMCHWILIO

Taflen unigol i’w lawrlwytho

Ceiriog oedd bardd Cymraeg mwyaf poblogaidd ei oes. Ysgrifennodd nifer o gerddi a ddaeth yn adnabyddus iawn yn ei ddydd ac wedi hynny.

a) Chwiliwch ar y we am deitlau pump o’r cerddi hynny.

b) Chwiliwch hefyd am bum ffaith ddiddorol am Ceiriog ei hun.

## TASG 3 : CREADIGOL

a) Dewiswch un olygfa rydych chi’n gyfarwydd iawn â hi (e.e. yr olygfa allan o’ch ystafell wely; sgwâr y pentref; stryd yn y dref neu ble bynnag), a cheisiwch ddyfalu sut olygfa oedd hi ganrif yn ôl.

b) Wedi gwneud hynny, sylwch ar y pethau hynny sydd, o bosib, wedi newid neu yn newid yn yr olygfa hon dros y blynyddoedd neu o dro i dro.

c) Canolbwyntiwch wedyn ar y pethau yn yr olygfa sydd wastad yn aros yr un peth.

Gwnewch restrau neu tynnwch luniau a’u labelu. Allwch chi ddod o hyd i hen lun go iawn o’r olygfa?

## TASG 4 : YSGRIFENNU

Taflen unigol i’w lawrlwytho

Dychmygwch eich bod yn blentyn o Lundain, ac yn dod i aros gyda pherthnasau yng nghefn gwlad Cymru am y tro cyntaf. Rydych chi’n aros mewn ffermdy am wythnos, ac yn ystod eich ymweliad rydych yn dod i weld byd a ffordd o fyw sy’n wahanol iawn i’ch bywyd chi yn y ddinas.

Dychmygwch eich bod yn danfon neges fer at eich ffrindiau (er enghraifft, neges destun neu *snapchat*) bob tro rydych chi’n cael profiad newydd, difyr, anodd neu wahanol ar y fferm.

Ysgrifennwch gyfres o 20 o’r negeseuon byrion hynny er mwyn i’r darllenydd gael blas o ddigwyddiadau a theimladau’r wythnos.